INTRODUZZJONI X'adottajtu llum? Illum, il-Kummissjoni Ewropea pproponiet arranġamenti mfassla apposta biex jirrispondu għad-diffikultajiet li n-nies fl-Irlanda ta' Fuq qegħdin jesperjenzaw minħabba l-Brexit u l-isfidi il-kummerċ bejn il-Lvant u l-Punent, b'mod partikolari (jiġifieri mill-Gran Brittanja għall-Irlanda ta' Fuq). Dawn l-arranġamenti huma stipulati f'erba' dokumenti informali, li l-Kulleġġ tal-Kummissarji adotta llum: Għala qegħdin tressqu dawn il-proposti? Dawn il-proposti huma r-reazzjoni tagħna għad-diffikultajiet li n-nies fl-Irlanda ta' Fuq qegħdin jaffaċċaw minħabba l-Brexit u t-tip ta' Brexit li għażel il-gvern tar-Renju Unit. Dan il-pakkett isegwi diskussjoni estensiva mal-Gvern tar-Renju Unit kif ukoll komunikazzjoni mill-Kummissjoni Ewropea matul dawn l-aħħar xhur mal-mexxejja politiċi, in-negozji, is-soċjetà ċivili u partijiet ikkonċernati oħra fl-Irlanda ta' Fuq. Il-pakkett tal-lum iservi wkoll ta' risposta għall-Command Paper ippubblikata mir-Renju Unit f'Lulju 2021. Għaxar xhur fl-implimentazzjoni tal-Protokoll għandna idea ċara tal-kwistjonijiet ewlenin li hemm bżonn jiġu indirizzati biex tiġi żgurata l-implimentazzjoni bla xkiel tiegħu. Is-soluzzjonijiet li għandhom jiġu introdotti kienu s-suġġett ta' taħditiet estensivi bejn il-Kummissjoni u l-gvern tar-Renju Unit kif ukoll mal-partijiet ikkonċernati, li kienu jinkludu żjara mill-Viċi President Šefčovič fl-Irlanda ta' Fuq. Il-pakkett li l-Kummissjoni qed tipproponi llum għandu l-għan li jindirizza dawn il-kwistjonijiet b'mod dejjiemi fl-interess tal-istabbiltà u l-prevedibbiltà fil-gżira tal-Irlanda. X'inhuma l-passi li jmiss? Il-Kummissjoni hija disposta li tidħol f'taħditiet intensivi mal-gvern tar-Renju Unit, bil-ħsieb li tintlaħaq soluzzjoni permanenti maqbula b'mod konġunt malajr kemm jista' jkun. Il-Kummissjoni se tagħmel dan f'kollaborazzjoni mill-qrib u djalogu kostanti mal-Parlament Ewropew u mal-Kunsill. SOLUZZJONIJIET F'ERBA' OQSMA X'inhi l-problema? L-Irlanda ta' Fuq u l-Irlanda huma meqjusa bħala żona SPS waħda u jaqsmu l-istess regoli tal-UE fil-qasam tas-saħħa pubblika, tal-pjanti u tal-annimali għall-iskop tal-ġestjoni tal-konsegwenzi ta' kwalunkwe tifqigħa b'konsegwenzi għas-saħħa. Sabiex tiġi evitata fruntiera fiżika fil-gżira tal-Irlanda, il-verifiki u l-kontrolli jenħtieġ li jsiru fuq il-moviment ta' merkanzija SPS mill-Gran Brittanja għall-Irlanda ta' Fuq. Xi wħud minn dawn il-verifiki mhumiex għalkollox ġodda, minħabba li ilhom fis-seħħ għal bosta snin qabel il-Brexit, meta nqisu li l-gżira tal-Irlanda hija unità epidemjoloġika waħda. Tali verifiki u kontrolli pprevjenew, pereżempju, il-firxa tal-enċefalopatija sponġiformi bovina (mad cow disease) fil-gżira tal-Irlanda. Sa issa, kien hemm nuqqasijiet sinifikanti f'kif ir-Renju Unit jonora l-impenji tiegħu f'dan il-qasam. Il-Postijiet ta' Kontroll fuq il-Fruntiera temporanji m'għandhomx l-infrastruttura u l-istaff adattati biex iwettqu l-kontrolli meħtieġa fuq merkanzija SPS li tkun dieħla l-Irlanda ta' Fuq. L-Eżekuttiv tal-Irlanda ta' Fuq waqqaf ukoll kemm il-kostruzzjoni ta' Postijiet ta' Kontroll fuq il-Fruntiera permanenti kif ukoll ir-reklutaġġ ta' staff ġdid. Barra minn hekk, in-nies u n-negozji fl-Irlanda ta' Fuq għamlu enfasi fuq il-piżijiet amministrattivi sproporzjonatament għoljin fuq il-moviment ta' merkanzija SPS mill-Gran Brittanja għall-Irlanda ta' Fuq. X'soluzzjoni qegħdin toffru? Il-Kummissjoni qed tipproponi soluzzjoni mfassla apposta f'din iż-żona. Din twassal għal ċertifikazzjoni ssimplifikata u tnaqqis tal-kontrolli uffiċjali għal firxa sinifikanti ta' merkanzija għall-konsumaturi. Dan ifisser tnaqqis ta' madwar 80 % tal-verifiki meħtieġa llum il-ġurnata. Sabiex tiġi mħarsa l-integrità tas-Suq Uniku, dan ikun soġġett għal għadd ta' kundizzjonijiet u salvagwardji, bħal li r-Renju Unit iwettaq l-impenn tiegħu li jlesti l-kostruzzjoni ta' Postijiet ta' Kontroll fuq il-Fruntiera permanenti, imballaġġ u tikkettar li jindika li l-merkanzija hija għall-bejgħ fir-Renju Unit biss, u monitoraġġ imsaħħaħ tal-ktajjen tal-provvista. Barra minn hekk, is-salvagwardji jkunu jinkludu mekkaniżmu ta' reazzjoni rapida għal kwalunkwe problema identifikata b'rabta ma' prodotti jew kummerċjanti individwali, u miżuri unilaterali mill-UE fil-każ ta' nuqqas mill-awtoritajiet kompetenti tar-Renju Unit jew mill-kummerċjant ikkonċernat li jirreaġixxu jew jikkoreġu problema identifikata. Dawn il-kundizzjonijiet u salvagwardji speċifiċi jipprovdu mekkaniżmu robust ta' monitoraġġ u infurzar li jagħmel tnaqqis sinifikanti tal-verifiki possibbli mingħajr ma jipperikola l-integrità tas-Suq Uniku. Din is-soluzzjoni żżid ma' dak li diġà pproponejtu? Din is-soluzzjoni żżid mal-flessibbiltajiet li l-UE diġà identifikat sabiex tiġi ffaċilitata l-implimentazzjoni sħiħa tal-Protokoll. Dawn jinkludu, pereżempju, soluzzjonijiet biex jiffaċilitaw il-moviment tal-bhejjem mill-Gran Brittanja għall-Irlanda ta' Fuq, billi jitneħħa l-bżonn ta' tikkettar mill-ġdid meta l-annimali jiċċaqalqu bosta drabi bejn ir-Renju Unit u l-Irlanda ta' Fuq. Tista' ssib aktar informazzjoni hawn. X'inhi l-problema? Punt ta' tħassib ewlieni espress mill-gvern tar-Renju Unit kif ukoll min-nies u n-negozji fl-Irlanda ta' Fuq kien il-piż amministrattiv addizzjonali fir-rigward ta' proċeduri u dokumentazzjoni doganali meta l-merkanzija tinġarr mir-Renju Unit lejn l-Irlanda ta' Fuq, b'riżultat tal-Brexit u tat-tip ta' Brexit li għażel il-gvern tar-Renju Unit. X'soluzzjoni qegħdin toffru? Qed nipproponu li jitwessa' l-kamp ta' applikazzjoni tal-iskema eżistenti ta' “merkanzija mhux f'riskju” li tidħol fis-Suq Uniku għal grupp usa' ta' benefiċjarji (jiġifieri negozji) u prodotti. Pereżempju, aktar intrapriżi żgħar u medji jistgħu jibbenefikaw mill-iskema. Qed nipproponu wkoll li nnaqqsu bin-nofs il-formalitajiet u proċessi doganali li huma meħtieġa llum għal din il-merkanzija. In-negozji se jkollhom bżonn biss jipprovdu sett ta' informazzjoni bażika lill-awtoritajiet doganali, bħall-valur tal-fattura tal-merkanzija u l-partijiet fit-tranżazzjoni. Għan-negozji li huma eliġibbli għall-iskema tan-Negozjanti tar-Renju Unit, il-formalitajiet doganali se jiġu ssimplifikati b'mod sinifikanti, minħabba li se jiddependu fuq ir-reġistru intern tal-kumpaniji u d-dikjarazzjonijiet perjodiċi. Dan huwa soġġett għal salvagwardji, bħal li r-Renju Unit jimpenja ruħu li jipprovdi aċċess sħiħ u f'ħin reali għas-sistemi tal-IT, klawsola ta' rieżami u terminazzjoni, kif ukoll li l-awtoritajiet doganali u tas-sorveljanza tas-suq tar-Renju Unit jimplimentaw miżuri xierqa ta' monitoraġġ u infurzar. Meta jittieħdu flimkien, is-soluzzjonijiet imfassla apposta għall-SPS u r-regoli doganali se joħolqu tip ta' “Korsija Express” għall-moviment ta' merkanzija mill-Gran Brittanja għall-Irlanda ta' Fuq filwaqt li tipprevedi mekkaniżmu robust ta' monitoraġġ u infurzar sabiex titħares l-integrità tas-Suq Uniku. X'inhi l-problema? Skont il-Protokoll, l-Irlanda ta' Fuq għadha allinjata mar-regoli u s-sorveljanza regolatorja tal-UE fil-qasam tal-mediċini. Ir-Renju Unit mhux se jibqa' allinjat mar-regoli tal-UE. Inevitabbilment dan joħloq sfidi, partikolarment fil-qasam tal-mediċini li jiġu fornuti lill-Irlanda ta' Fuq permezz tal-Gran Brittanja jew minnha. X'soluzzjoni qegħdin toffru? L-UE hija determinata mhux biss li tiżgura livell għoli ta' protezzjoni tas-saħħa pubblika, iżda wkoll provvista mingħajr interruzzjoni ta' mediċina għall-Irlanda ta' Fuq. Dan kien diġà ċar meta l-Kummissjoni ppreżentat il-pakkett ta' soluzzjonijiet f'Ġunju 2021. Ir-riżultat tal-proposta tagħna se jkun li l-kumpaniji farmaċewtiċi fil-Gran Brittanja jkunu jistgħu jżommu l-funzjonijiet regolatorji kollha tagħhom fejn jinsabu bħalissa meta jfornu lis-suq tal-Irlanda ta' Fuq b'mediċini li jkunu ġew awtorizzati mill-awtorità regolatorja tar-Renju Unit f'konformità mal-Protokoll. Barra minn hekk, tinkludi deroga kondizzjonali mill-awtorizzazzjoni tal-manifattura meħtieġa biex jinġiebu l-mediċini fl-Irlanda ta' Fuq mill-Gran Brittanja. Dan ifisser, pereżempju, li l-Gran Brittanja tkompli sservi ta' ċentru għall-provvista ta' mediċini ġeneriċi għall-Irlanda ta' Fuq, minkejja li bħalissa hija pajjiż terz. B'dan il-mod, il-provvista fit-tul tal-mediċini lejn l-Irlanda ta' Fuq tkun tista' tiġi żgurata mingħajr tfixkil. Il-Kummissjoni se tidħol f'taħditiet ulterjuri mar-Renju Unit u l-partijiet ikkonċernati qabel tiffinalizza l-proposta tagħha. Din il-proposta tinvolvi li l-UE tbiddel ir-regoli tagħha stess dwar il-mediċini. Dan ifisser li l-mediċini kontra l-kanċer se jkunu kompletament disponibbli fl-Irlanda ta' Fuq? Il-Protokoll diġà jiżgura aċċess sħiħ għall-mediċini li jsalvaw il-ħajja. M'hemm l-ebda evidenza ta' xi nuqqas ta' mediċini bħal dawn fl-Irlanda ta' Fuq. Din qatt ma kienet kwistjoni fl-implimentazzjoni tal-Protokoll. Mediċini innovattivi ġodda li jsalvaw il-ħajja (jiġifieri li jkun fihom sustanza attiva ġdida) bħal dawk meħtieġa biex jittrattaw il-kanċer jew mard ieħor bħad-dijabete, mard newrodeġenerattiv, disfunzjonijiet awtoimmuni jew disfunzjonijiet immuni oħrajn, mard virali (eż. COVID-19), jiġu approvati ċentralment fl-UE, permezz tal-Aġenzija Ewropea għall-Mediċini (EMA). Il-verżjonijiet ġeneriċi ta' mediċini approvati ċentralment – jew li jipprovdu innovazzjoni jew vantaġġ sinifikanti lill-pazjenti – ukoll jeħtieġu li jgħaddu mill-proċedura tal-EMA. Il-mediċini approvati ċentralment fl-UE, permezz tal-proċedura tal-EMA, jistgħu jitqiegħdu fis-suq tal-Irlanda ta' Fuq mingħajr ebda formalità oħra, u għalhekk ikunu awtomatikament disponibbli għall-Irlanda ta' Fuq ukoll. Jekk mediċina ġdida kontra l-kanċer tiġi sottomessa għall-approvazzjoni kemm lill-EMA kif ukoll lill-awtorità regolatorja tar-Renju Unit, dejjem se jkun possibbli li dan id-distakk qasir jingħalaq, u li l-mediċina kkonċernata tiġi pprovduta u amministrata fl-Irlanda ta' Fuq. Dan jista' jsir permezz tal-proċedura speċjali għall-eżenzjonijiet għall-użu ħanin li hija disponibbli fil-leġiżlazzjoni tal-UE dwar il-mediċini għall-bniedem. Dan jinvolvi l-għoti ta' mediċina li tkun għadha ma rċevietx l-approvazzjonijiet regolatorji neċessarji lil pazjenti individwali taħt ir-responsabbiltà personali diretta ta' tabib (din il-proċedura ntużat, pereżempju, biex tippermetti d-disponibbiltà immedjata tal-vaċċin tal-AstraZeneca lill-pazjenti fl-Irlanda ta' Fuq sa ma l-UE approvat il-vaċċin). X'inhi l-problema? L-UE hija konxja li hemm interess reali fl-Irlanda ta' Fuq għal aktar trasparenza f'kif jiġi applikat il-Protokoll. In-negozji, il-gruppi tas-soċjetà ċivili u l-awtoritajiet pubbliċi enfasizzaw dawn fit-taħditiet mal-Kummissjoni. X'soluzzjoni qegħdin toffru? Dawn il-proposti għandhom l-għan li jtejbu l-iskambju ta' informazzjoni mal-partijiet ikkonċernati u l-awtoritajiet fl-Irlanda ta' Fuq rigward l-implimentazzjoni tal-Protokoll u miżuri rilevanti tal-UE. Dan jagħmel l-applikazzjoni tal-Protokoll aktar trasparenti, filwaqt li jirrispetta l-ordni kostituzzjonali tar-Renju Unit. Is-soluzzjoni tikkonsisti f'li jiġu stabbiliti djalogi strutturati bejn il-partijiet ikkonċernati tal-Irlanda ta' Fuq (l-awtoritajiet, is-soċjetà ċivili u n-negozji) u l-Kummissjoni. Dan ikun jinvolvi l-ħolqien ta' gruppi strutturati bis-sehem ta' esperti biex jiddiskutu l-aspetti rilevanti tal-miżuri tal-Unjoni li huma importanti għall-implimentazzjoni tal-Protokoll. Il-partijiet ikkonċernati tal-Irlanda ta' Fuq jiġu mistiedna wkoll jattendu xi laqgħat tal-Kumitati Speċjalizzati. Dan se joħloq ukoll rabta aktar b'saħħitha bejn l-Assemblea tal-Irlanda ta' Fuq u l-Assemblea tas-Sħubija Parlamentari bejn l-UE u r-Renju Unit. Se jsir ukoll sit web biex juri b'mod ċar u komprensiv il-leġiżlazzjoni tal-UE applikabbli fl-Irlanda ta' Fuq. ARTIKOLU 16 Taħsbu li l-proposti tagħkom huma biżżejjed biex iżommu lill-gvern tar-Renju Unit milli jiskatta l-Artikolu 16 tal-Protokoll? Il-Kummissjoni Ewropea qed tirrispondi għall-isfidi li qajmu l-partijiet ikkonċernati tal-Irlanda ta' Fuq tul sensiela ta' attivitajiet ta' outreach, inkluż iż-żjara tal-Viċi President Maroš Šefčovič fl-Irlanda ta' Fuq f'Settembru. Għalhekk qegħdin niffukaw fuq li nsolvu problemi prattiċi b'soluzzjonijiet prattiċi. L-għan aħħari tagħna huwa li nagħtu l-prevedibbiltà, l-istabbiltà u ċ-ċertezza lill-poplu tal-Irlanda ta' Fuq. Il-pakkett jagħmel hekk. Ilesti l-pedament għal perjodu ta' taħditiet orjentati lejn is-soluzzjonijiet sabiex flimkien isir qbil dwar it-triq 'il quddiem. Huwa prova li l-Protokoll u d-dritt tal-UE huma flessibbli biżżejjed biex jinstabu soluzzjonijiet kredibbli u kreattivi li jagħmlu differenza reali fil-prattika. IL-PROTOKOLL X'inhu l-Protokoll? Il-Protokoll dwar l-Irlanda/l-Irlanda ta' Fuq huwa s-soluzzjoni li nstabet b'mod konġunt mill-Unjoni Ewropea u mir-Renju Unit għall-isfidi maħluqa mill-Brexit u mit-tip ta' Brexit li għażel il-gvern tar-Renju Unit. Huwa soluzzjoni kompletament legalment operazzjonali li tevita fruntiera fiżika fuq il-gżira tal-Irlanda, tipproteġi l-ekonomija tal-gżira kollha u l-Ftehim tal-Ġimgħa l-Kbira (ta' Belfast) fid-dimensjonijiet kollha tiegħu u tissalvagwardja l-integrità tas-Suq Uniku. L-Irlanda ta' Fuq għadha allinjata ma' sett limitat ta' regoli relatati mas-Suq Uniku tal-UE sabiex tiġi evitata fruntiera fiżika: il-leġiżlazzjoni dwar il-merkanzija, ir-regoli sanitarji għall-kontrolli uffiċjali (“ir-regoli SPS”), ir-regoli dwar il-produzzjoni/kummerċjalizzazzjoni agrikola, il-VAT u s-sisa fir-rigward tal-merkanzija, u r-regoli dwar l-għajnuna mill-istat. Dan jippermetti lill-Irlanda ta' Fuq taċċessa kemm is-swieq tar-Renju Unit kif ukoll is-Suq Uniku. X'inhu l-mekkaniżmu ta' kunsens? Il-Protokoll jipprevedi mekkaniżmu ta' “kunsens”, li se jagħti lill-Assemblea tal-Irlanda ta' Fuq vuċi deċiżiva dwar l-applikazzjoni fit-tul tad-dritt rilevanti tal-UE fl-Irlanda ta' Fuq. Dan il-mekkaniżmu ta' kunsens jikkonċerna l-kwistjonijiet sostantivi ta' allinjament regolatorju dwar il-merkanzija u d-dwana, is-Suq Uniku tal-Elettriku, il-VAT u l-għajnuna mill-Istat. Fil-prattika, dan ifisser li erba' snin wara tmiem il-perjodu ta' tranżizzjoni, l-Assemblea tista' b'maġġoranza sempliċi tagħti l-kunsens tagħha għall-applikazzjoni kontinwa ta' liġi tal-Unjoni rilevanti, jew ta' votazzjoni li twaqqaf l-applikazzjoni tagħha, f'liema każ ir-Renju Unit jinnotifika lill-UE. F'każ bħal dan, il-Protokoll jieqaf japplika sentejn wara. Kull erba' snin wara dan, l-Assemblea tista' tivvota dwar it-tkomplija tal-applikazzjoni tal-liġi rilevanti tal-Unjoni. F'każ li votazzjoni tal-Assemblea tiġbor appoġġ transkomunitarju għall-applikazzjoni kontinwa tal-liġi rilevanti tal-Unjoni, il-votazzjoni li jkun imiss tkun tista' ssir biss tmien snin wara. Għal aktar informazzjoni Stqarrija għall-istampa Link għad-dokumenti informali Skeda informattiva: eżempji konkreti tal-pakkett tal-lum Skeda informattiva: il-benefiċċji tal-Protokoll Skeda informattiva: Eżempji ta' flessibbiltajiet diġà identifikati *Aġġornat il-15/10/2021 fil-17:00